Le fa e le Mesia le Kgosi ya mo isagweng, Jesu o ne a na le taolo e e tswang mo Modimong ka boene e bile o ne a le botlhale a na le boitemogelo mo botshelong go na le barutwa ba gagwe, o ne a le lorato, a le botsalano e bile a le kutlwelobotlhoko. Le ka motlha o ne a se bogale, a se tlhogoethata kgotsa a sa batle dilo di le dintsi thata mo bathong. O ne a sa gatelele e bile a sa gopotse mongwe le mongwe ka metlha gore ene ke Morwa wa Modimo. Jesu o ne a le bonolo, a ikokobeditse mo pelong. Ka ntlha ya moo, ‘jokwe ya gagwe e ne e le pelonomi le morwalo wa gagwe o le motlhofo.’ (Mathaio 11:28-30) Ka jalo, o ne a atamelesega e bile a le tekatekano. Tota e bile, Paulo a re Jesu o ne a rata phuthego thata mo e leng gore o ne “a ineela ka ntlha ya yone.”—Baefeso 5:25.